Bergebyelva

Bergebyelva (nordsamisk: Suovvejohka) er ei elv i Nesseby kommune i Finnmark. Kildeområdet ligger mellom Jakobselvkroken og Bergebyvatnet, på den vestlig-sentrale delen av Varangerhalvøya. Elva renner herfra i sørlig retning med svært lite fall, gjennom en vid dal med store myrer som lengre nede veksler med bjørkeskog. Alle de større sideelvene kommer fra vest. I de nedre delene blir fallet noe sterkere, og elva har her skåret seg ned i de lagdelte sandsteinsrekkene og danner også noen mindre fosser. Bergebyelva munner ut i Varangerfjorden ved Bergeby, i østre del av bygda Nesseby. Bergebyelva er 37,4 kilometer lang.

Europavei 75 krysser elva ved munningen.

Vassdraget ble i 1973 vernet mot kraftutbygging gjennom Verneplan I for vassdrag. Nordøstre del av nedbørfeltet ligger innenfor Varangerhalvøya nasjonalpark, og øvre del av elva sør for Bergebyvatnet danner vestgrensa for nasjonalparken.

Referanser 

Elver i Nesseby
Bergebyvassdraget